กสิกรไทยส่งมาตรการด่วน! ช่วยเอสเอ็มอีฝ่าวิกฤตไวรัสโคโรนา
กสิกรไทย พักชำระเงินต้นเอสเอ็มอีเจอไวรัสโคโรนา นานสูงสุด 12 เดือน กู้เพิ่มฟื้นฟูกิจการ ฟรีค่าธรรมเนียมค้ำประกัน 2 ปี กับ บสย.
29 ม.ค. 2563

กสิกรไทย พักชำระเงินต้นเอสเอ็มอีเจอไวรัสโคโรนา นานสูงสุด 12 เดือน กู้เพิ่มฟื้นฟูกิจการ ฟรีค่าธรรมเนียมค้ำประกัน 2 ปี กับ บสย.
นายปรีดี ดาวฉาย กรรมการผู้จัดการ ธนาคารกสิกรไทย กล่าวว่า จากสถานการณ์การระบาดของไวรัสโคโรนาที่เกิดขึ้นในเมืองอู่ฮั่น ประเทศจีน และได้ระบาดไปยังเมืองต่างๆ ในจีนและประเทศต่างๆ สถานการณ์ดังกล่าวส่งผลกระทบต่อธุรกิจที่เกี่ยวเนื่องกับการท่องเที่ยวของไทย เพราะนักท่องเที่ยวจีนนิยมมาเที่ยวประเทศไทย อีกทั้งชาวจีนยังเป็นกลุ่มนักท่องเที่ยวสำคัญที่สร้างรายได้ให้กับประเทศอีกด้วย
ธนาคารกสิกรไทยจึงได้ออกมาตรการเพื่อช่วยบรรเทาความเดือดร้อนและลดภาระให้กับลูกค้าธุรกิจเอสเอ็มอีของธนาคารในกลุ่มที่เกี่ยวเนื่องกับการท่องเที่ยว และคู่ค้าของลูกค้าที่ได้รับผลกระทบทั่วประเทศ โดยมีมาตรการช่วยเหลือ คือ การพักชำระเงินต้นนานสูงสุด 12 เดือน และสามารถขอวงเงินเพิ่มเพื่อฟื้นฟูกิจการ โดยฟรีค่าธรรมเนียมค้ำประกันกับบรรษัทค้ำประกันสินเชื่อขนาดกลางและขนาดย่อม (บสย.) 2 ปี
ในขณะนี้ธนาคารอยู่ระหว่างการสำรวจข้อมูลลูกค้าที่ได้รับผลกระทบ ถ้าลูกค้าของธนาคารที่ได้รับผลกระทบต้องการความช่วยเหลือ สามารถติดต่อขอรับมาตรการช่วยเหลือได้ที่สาขาของธนาคาร หรือ K-BIZ Contact Center 02-8888822 ตั้งแต่บัดนี้จนถึง 30 มิถุนายน 2563